sklep I U 1978/2010
Sodna praksa Upravnega sodišča, 2011-01-13

upravni spor - rok za vložitev tožbe - rok določen v posebnem zakonu - razpis za prosto mesto generalnega državnega tožilca - zavrženje tožbe

ZSS v 4. odstavku 15. člena določa, da prijave, vložene po izteku razpisnega roka, in prijave, ki niso popolne, ministrstvo, pristojno za pravosodje, po določbah zakona, ki ureja splošni upravni postopek zavrže s sklepom, zoper katerega je dovoljeno v 8 dneh sprožiti upravni spor. To določilo je lex specialis glede na ZUS-1, saj ZUS-1 ureja upravne spore na splošno. Tožnik je bil tudi v pravnem pouku sklepa pravilno opozorjen, da je zoper sklep treba vložiti tožbo v roku 8 dni od njegove vročitve. Tožba vložena po izteku 8 dnevnega roka je torej prepozna.

Sodišče je dne 27. 12. 2010 prejelo tožbo, s katero tožnik izpodbija sklep tožene stranke št. 701-49/210 z dne 9. 12. 2010, s katerim je tožena stranka kot prepozno zavrgla kandidaturo tožnika na razpisano prosto mesto generalnega državnega tožilca, objavljeno v Uradnem listu RS, št. 90 z dne 12. 11. 2010.

Sodišče je tožbo zavrglo iz naslednjih razlogov:

Tožena stranka je tožnika v pravnem pouku izpodbijanega sklepa opozorila, da je zoper sklep dovoljeno sprožiti upravni spor v roku 8 dni od dneva vročitve sklepa. Tožnik v tožbi ugovarja, da je rok za pritožbo določen v nasprotju z Zakonom o upravnem sporu (ZUS-1; Uradni list RS, št. 105/06), zato ocenjuje, da gre za zavajanje s strani tožene stranke. Po presoji sodišča izraženo stališče tožnika ni pravilno.

Zakon o upravnem sporu v 1. odstavku 28. člena res določa, da je treba tožbo vložiti v 30-dneh od vročitve upravnega akta, s katerim je končan postopek. Vendar je bil v dani zadevi sporni sklep izdan na podlagi 3. odstavka 19. člena Zakona o državnem tožilstvu (ZDT, Uradni list RS, št. 94-07 s spremembami) v zvezi s 4. odstavkom 15. člena Zakona o sodniški službi (ZSS; Uradni list RS, št. 94/07 in nadaljnji). Tretji odstavek 19. člena ZDT določa, da se v postopku iz prejšnjega odstavka (2. odstavek) smiselno uporablja določba 15. člena Zakona o sodniški službi. Drugi odstavek 19. člena ZDT določa, da vodi razpisni postopek ministrstvo, pristojno za pravosodje.

Zakon o sodniški službi v 4. odstavku 15. člena določa, da prijave, vložene po izteku razpisnega roka, in prijave, ki niso popolne, ministrstvo, pristojno za pravosodje, po določbah zakona, ki ureja splošni upravni postopek zavrže s sklepom, zoper katerega je dovoljeno v 8 dneh sprožiti upravni spor. To določilo je lex specialis glede na ZUS-1, saj ZUS-1 ureja upravne spore na splošno. Tožnik je bil v pravnem pouku sklepa zato pravilno opozorjen, da je zoper sklep treba vložiti tožbo v roku 8 dni od njegove vročitve.

Sklep tožene stranke z dne 9. 12. 2010 je bil tožniku vročen dne 14. 12. 2010, kar je razvidno iz povratnice v upravnem spisu. Tožnik je s podpisom potrdil prevzem sklepa o zavrženju in z besedami napisal datum vročitve „14. 12. 2010“. Rok za vložitev tožbe je glede na to iztekel s pretekom 22. 12. 2010.

Tožba vložena dne 27. 12. 2010 je bila torej prepozna, zato jo je sodišče v skladu z določbo 2. točke  1. odstavka 36. člena ZUS-1 s sklepom zavrglo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.